b'\n_START_ARTICLE_\nInscripcions r\xc3\xbaniques\n_START_PARAGRAPH_\nLes inscripcions r\xc3\xbaniques, amb l\'\xc3\xbas de l\'alfabet r\xc3\xbanic, foren usades pels pobles germ\xc3\xa0nics des del segle I o II de la nostra era._NEWLINE_Les inscripcions r\xc3\xbaniques m\xc3\xa9s antigues que s\'han trobat s\xc3\xb3n del 150 dC (Dinamarca), una vegada transliterada es llegeix harja._NEWLINE_Aquest per\xc3\xadode correspon a l\'estadi ling\xc3\xbc\xc3\xadstic del germ\xc3\xa0nic com un continuum de dialectes encara no separats en les posteriors tres branques: germ\xc3\xa0nic septentrional, germ\xc3\xa0nic occidental i germ\xc3\xa0nic oriental._NEWLINE_En aquestes inscripcions r\xc3\xbaniques, no s\'observa la distinci\xc3\xb3 entre vocals llargues i curtes ni signes per a consonants labiovelars.\n_START_SECTION_\nEls or\xc3\xadgens de les inscripcions\n_START_PARAGRAPH_\nT\xc3\xa0cit, en la seva obra Germania, descriu uns "signes" posats en grups de tres i tallats d\'un noguer, per\xc3\xb2 les runes sembla que no es feien servir encara en temps de T\xc3\xa0cit. Una segona font \xc3\xa9s la saga Ynglinga, quan el rei Granmar va a Upsala i es fan servir tamb\xc3\xa9 trossos de fusta amb finalitats m\xc3\xa0giques._NEWLINE_Un estudi recent suggereix que les runes van ser fetes per crear objectes m\xc3\xa0gics tals com els amulets.\n_START_SECTION_\nPer\xc3\xadode I\n_START_PARAGRAPH_\nLes inscripcions r\xc3\xbaniques dels 400 anys del per\xc3\xadode que va dels anys 150 a 550 dC es coneixen com del Per\xc3\xadode I. El conjunt de tipus de lletres emprat no est\xc3\xa0 estandarditzat. Les primeres inscripcions s\'han trobat en artefactes on hi figura el nom, ja sigui del qui la va fer o del seu propietari, o de vegades queda com un misteri ling\xc3\xbc\xc3\xadstic. Per aix\xc3\xb2, \xc3\xa9s possible que les primeres inscripcions r\xc3\xbaniques no s\'utilitzessin com un simple sistema d\'escriptura sin\xc3\xb3, m\xc3\xa9s aviat, com a signes m\xc3\xa0gics en un encanteri. S\'ha postulat que podien servir per a l\'endevinaci\xc3\xb3, per\xc3\xb2 d\'aix\xc3\xb2 darrer no n\'hi ha proves. El mateix nom de runa que significa \'secret\' o \'alguna cosa amagada\'; sembla indicar una funci\xc3\xb3 esot\xc3\xa8rica i a m\xc3\xa9s restringida a una elit. La inscripci\xc3\xb3 r\xc3\xbanica del segle VI de Bj\xc3\xb6rketorp escrita en protonoruec fa servir la paraula runa en els dos sentits:_NEWLINE_Haidzruno runu, falahak haidera, ginnarunaz. Arageu haeramalausz uti az. Weladaude, sa\'z \xc3\xbeat barutz. U\xc3\xbearba spa._NEWLINE_Jo he fet les runes, amago aqu\xc3\xad runes de poder. Tingui malefici i mala mort qui trenqui aquest (monument) i jo li profetitzo la destrucci\xc3\xb3.\n_START_SECTION_\n\xc3\x9as medieval\n_START_PARAGRAPH_\nAmb l\'evoluci\xc3\xb3 del llenguatge germ\xc3\xa0nic, van comen\xc3\xa7ar a divergir les runes de forma sem\xc3\xa0ntica i fon\xc3\xa8tica. Es van refer moltes de les runes per acomodar-les al nou llenguatge._NEWLINE_Tanmateix, el fet que el Nou Futhark tenia 16 runes, mentre que el Futhark Antic en tenia 24, no queda completament explicat per l\xe2\x80\x99evoluci\xc3\xb3 de la llengua germ\xc3\xa0nica._NEWLINE_Diversos monuments r\xc3\xbanics del final d\'aquest per\xc3\xadode s\xc3\xb3n pedres amb inscripcions solemnes sobre gent que mor\xc3\xad o que va fer grans coses. Durant molt de temps, s\'ha pensat que aquesta era la funci\xc3\xb3 principal de les inscripcions r\xc3\xbaniques. _NEWLINE_Cap al 1950, tanmateix, es varen trobar a Bergen les 600 inscripcions de Bryggen, que estaven fetes de fusta i os, sovint en forma de bast\xc3\xb3, i estaven gravades amb temes quotidians, de vegades amb oracions en llat\xc3\xad, missatges personals, cartes de negocis, etc. Aix\xc3\xb2 va demostrar que el r\xc3\xbanic s\'ha fet servir com un sistema com\xc3\xba d\'escriptura._NEWLINE_A l\'alta edat mitjana, es van fer calendaris r\xc3\xbanics a Su\xc3\xa8cia i Est\xc3\xb2nia._NEWLINE_L\'autenticitat de les inscripcions d\'Am\xc3\xa8rica del Nord \xc3\xa9s molt discutida.'